OBH 3747/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Kántor Ferenc

S. G.-né panasszal fordult az  országgyűlési biztos hivatalához. Beadványában előadta, hogy jogorvoslati kérelmet terjesztett elő a Somogy Megyei Földművelésügyi Hivatalnál a segesdi földkiadó bizottság 2-18/199 iktatószámú és 1996. XII. 20-án kelt határozatai ellen, mely határozatokkal a bizottság olyan helyen lévő táblából adta ki részére részarány tulajdonát, hogy a részarány-tulajdonként a határozatokkal kiadott területbe beleesnek utak, bányagödör, szeméttelep és magánszemélyek által használt földek. 
Panaszos sérelmezi a földkiadó bizottság döntését és azt, hogy jogorvoslati kérelmére panaszos választ nem kapott. 
Mivel a rendelkezésemre álló iratok alapján a jogbiztonság megsértésére lehetett következtetni az ügyben megkerestem az FM Somogy Megyei Földművelésügyi Hivatalát.

A tényállás megállapítása

Panaszos részére a segesdi földkiadó bizottság az 1996. XII. 20-i keltezéssel szám szerint két határozatot hozott. 
a/ Az egyik határozattal panaszosnak a bizottság a 12/1495. számú Tsz. külön lapon részarányként nyilvántartott 116,02 AK értékű szántó művelési ágú földet a somogyszobi 077/12 hsz-u szántó művelési ágú 3 ha 4887 m2 térmértékű 121,41 AK értékű és szántó művelési ágú földterületből 11602/12141 arányban kiadja.

Az említett külön lapon az előbbieken felül részarányként nyilvántartott 2,43 AK értékű erdő művelési ágú földről határozat nem intézkedik. 

b/ A másik határozattal a bizottság a 12/1496 sz. Tsz. külön lapon részarányként nyilvántartott 5,39 AK értékű szántó művelési ágú földet a somogyszobi 077/12 hsz-ú 3 hektár 4887 m2 termőértékű 121,41 AK értékű szántó művelési ágú földterületből 539/1214 arányban kiadja.

A részarány tulajdonos  említett és részére   1997. II. 14-én kézbesített határozatok ellen 1997. II. 20-i keltezéssel benyújtott panaszát a hivatal fellebbezésnek tekintette, azonban a Hivatal a 119/1997. iktatószámú és 1997. III. 26-án kelt határozatával a II. fokú eljárást nem folytatta le, ehelyett "az eljárást felfüggesztette" és megkereste az illetékes körzeti földhivatalt a célból, hogy "a segesdi földkiadó bizottság 2-18/1996. /XII. 20./ sz. határozatával kiadott somogyszobi 072/12 hrsz-ú földterületre, a tulajdonjog bejegyzését a másodfokú határozat kiadásáig függessze fel."  "A másodfokú elbírálás alapját képező iratokat a Földművelésügyi Minisztérium rendelkezése  alapján a hatósági földkiadási eljárás megkezdéséig zárolni kellett." "A hatósági földkiadási eljárás a földhivatali hiteles alapadatok átadását követően - negyedéves ütemezésnek megfelelően - július vagy október hónapban kezdődik. Ezt követően kerül sor a másodfokú eljárás lefolytatására és a határozat kiadására.   A hivatal   határozatát   "az 1957. évi IV. törvény 37. §-a alapján hozta meg."

Jogszabályi háttér

1957. évi IV. törvény az államigazgatási eljárás általános szabályairól.
4. § (1) A közigazgatási szerv a hatáskörébe tartozó ügyben az illetékességi területén köteles eljárni. Ha e kötelességének nem tesz eleget, erre a felettes szerve - kérelemre vagy hivatalból - utasítja.

15. § (1) Az érdemi határozatot a kérelem előterjesztésétől, illetőleg az eljárás hivatalból történt megindításától számított harminc napon belül kell meghozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormányrendelet állapíthat meg.

(5) Az eljáró közigazgatási szerv vezetője a határidőt indokolt esetben egy ízben legfeljebb harminc nappal meghosszabbíthatja. Erről - kérelemre indult eljárás esetén - az ügyfelet értesíteni kell.

26. § (1) A közigazgatási szerv köteles a határozathozatalhoz szükséges tényállást tisztázni. Ha ehhez a rendelkezésre álló adatok nem elegendőek, hivatalból vagy kérelemre bizonyítási eljárást folytat le.
(4) A közigazgatási szerv a bizonyítékokat egyenként és összességükben értékeli, és az ezen alapuló meggyőződése szerint állapítja meg a tényállást.

37. §. (1) Ha az ügy érdemi eldöntése olyan kérdés előzetes elbírálásától függ, amelyben az eljárás más szerv hatáskörébe tartozik, a közigazgatási szerv az eljárást felfüggeszti. Ha a más szerv előtti eljárás megindítására az ügyfél jogosult, erre megfelelő határidő kitűzése mellett fel kell hívni. Ha az ügyfél a felhívásnak nem tesz eleget, a közigazgatási szerv az eljárást megszünteti, vagy a rendelkezésre álló adatok alapján dönt.

60. § Ha ez a fejezet másként nem rendelkezik, az itt szabályozott eljárásokban a II-IV. fejezet rendelkezéseit kell megfelelően alkalmazni.

1993. évi II. törvény a földrendező és a földkiadó bizottságokról.

9/B. § (1) Ha a földkiadó bizottság a feladatainak végrehajtását a 9/A. § (1) bekezdésében, valamint (3) bekezdésének a./ pontjában, továbbá a (4) bekezdésében meghatározott időig sem fejezi be, vagy a közgyűlés még ezt megelőzően megállapítja megszűnését, a földkiadó bizottság a még jogerős határozattal le nem zárt, folyamatban lévő földkiadási ügyeket átteszi az FM hivatalhoz.
(2) Az FM hivatal az (1) bekezdés rendelkezései alapján a hozzá áttett ügyekben a 4/B. § (5) bekezdésének szabályai szerint jár el.
(3) A földkiadó bizottság az eljárása során keletkezett iratokat a megszűnésétől számított 15 napon belül köteles áttenni az FM hivatalhoz. Az iratok megőrzéséről az FM hivatal gondoskodik.

11. § (1) A földkiadó bizottságnak
a/ a részarány-földtulajdonnak megfelelő föld, a tanya körüli föld kijelölésére és a tulajdonos birtokba helyezésére;
b/ a részarány-földtulajdon helyének meghatározására;
c/ a földterület tulajdonba adására és az értéknövekedést eredményező beruházási költség megállapítására;
d/ a részarány-földtulajdonosok AK értékének arányos módosítására vonatkozó határozata az Áe. 42. § (1) bekezdésében meghatározott érdemi határozatnak minősül.

(3) A földkiadó bizottság határozata ellen fellebbezést nyújthat be, akinek a határozat jogát vagy jogos érdekét sérti. A fellebbezést a kézhezvételtől számított nyolc napon belül a megyei földművelésügyi hivatalhoz kell benyújtani.
(4) A fellebbezést a megyei földművelésügyi hivatal bírálja el. A földkiadó bizottság az FM hivatal megkeresése alapján a fellebbezés elbírálásához szükséges iratokat véleményével ellátva 15 napon belül megküldi az FM hivatalnak. A földművelésügyi hivatal a földkiadó bizottság törvénysértő határozatát megsemmisíti és szükség esetén a bizottságot új eljárásra utasítja, illetőleg a megalapozatlan fellebbezést elutasítja. 

13. § (1) E törvény a kihirdetését követő 8. napon lép hatályba, rendelkezéseit a folyamatban lévő ügyekben is alkalmazni kell.

(5) E törvény hatálybalépését követő 15 napon belül a földhivatal megállapítja az illetékességi területén működő szövetkezeteknél a részarány-földtulajdonok kielégítésére elkülönített földalapok tényleges  AK értékét. Ha az így megállapított AK érték a művelési ág időközi változása vagy egyéb ok következtében eltér az Ámt. 21. §-a szerinti jóváhagyott földkijelölésben meghatározott összes AK értéktől, akkor a földkiadó bizottság az eltéréseknek megfelelően arányosan módosítja az egyes részarány-földtulajdonok AK értékét.
(6) Az előző bekezdés szerinti eljárást követően a törvény hatálya alá tartozó földrészletek művelési ágát a tulajdonba adásukat követően lehet megváltoztatni.

A vizsgálat megállapításai

Az FM Somogy Megyei Földművelésügyi Hivatala, a segesdi Földkiadó bizottság határozata ellen benyújtott panaszbeadványt helyesen minősítette a földkiadó bizottság határozata ellen benyújtott fellebbezésnek. A hivatal által, az ügyben hozott felfüggesztő határozatot, melyet panaszos részére szabályosan kézbesített - ellentétben panaszos állításával - nem lehet úgy értelmezni, hogy a Hivatal a panaszbeadványra nem válaszolt.

Az államigazgatási eljárás általános szabályairól szóló 1957. évi IV. törvény /Ae/ 37. § (1) bekezdése úgy rendelkezik, hogy " Ha az ügy érdemi eldöntése olyan kérdés előzetes elbírálásától függ, amelyben az eljárás más szerv hatáskörébe tartozik, a közigazgatási szerv akkor függeszti fel az eljárást, ha az ügy érdemi eldöntése olyan kérdés előzetes elbírálásától függ, amelyben az eljárás más szerv hatáskörébe tartozik. Ez esetben azonban a közigazgatási szervnek meg kell jelölni azt a kérdést, melynek eldöntése más szerv hatáskörébe tartozik, s intézkedni kell a más szerv hatáskörébe tartozó eljárás megindítása iránt, vagy ha a más szerv előtti eljárás megindítására az ügyfél jogosult, akkor őt fel kell hívni megfelelő határidő kitűzésével, hogy az eljárás megindítását kezdeményezze.

A konkrét ügyben azonban az eljárás felfüggesztésének feltételei az ügy érdemi eldöntéséhez szükséges olyan kérdés előzetes elbírálása, mely más szerv hatáskörébe tartozik, az iratokból nem állapítható meg. Ilyen kérdést maga a hivatal határozata sem jelöl meg.
Csupán arra hivatkozik, hogy az iratokat a minisztérium rendelkezése alapján zárolni kellett. A zárolást a hivatalnak kellett elvégezni, mely a hivatal elől való zárolásként nem értékelhető. Az iratok a hivatal részére  bármikor hozzáférhetők.
Ugyancsak nem alapozza meg az eljárás felfüggesztését az a hivatkozás sem, hogy a "hatósági földkiadási eljárás a földhivatali hiteles alapadatok átadását követően .......... kezdődik."

Ugyanis az 1993. évi II. törvény 11. § (3) bekezdése  úgy rendelkezik, hogy a földkiadó bizottság határozata ellen fellebbezést nyújthat be, akinek a határozat jogát vagy jogos érdekét sérti.
Az idézett törvény 11. § (4) bekezdése pedig kimondja, hogy a fellebbezését a megyei földművelésügyi hivatal bírálja el.
Az Áe 15. § (1) bekezdése rögzíti, hogy az érdemi határozatot a kérelem előterjesztésétől számított 30 napon belül meg kell hozni. Ennél rövidebb határidőt bármely jogszabály, hosszabbat pedig csak törvény, törvényerejű rendelet vagy kormány rendelet állapíthat meg. Az 1993. évi II. törvény ettől eltérő határidőt a konkrét esetre nem állapít meg.
Az Ae 4. § (1) bekezdése pedig kimondja, hogy az államigazgatási szerv a hatáskörébe tartozó ügyben az illetékességi területén köteles eljárni.
S mivel a hivatal a hozzá benyújtott fellebbezést az Ae irányadó szabályai szerint 30 napon belül nem bírálta el, s kellő indok hiányában az ügyintézési határidőt sem hosszabbította meg /Ae 15. § (3) bek./ alkotmányos visszásságot idézett elő azáltal, hogy kellő indok hiányában az Áe 37. §-ban foglalt rendelkezés megtartásának mellőzésével az eljárást felfüggesztette, mely az eljárás indokolatlan elhúzódásához vezet. Tette ezt annak ellenére, hogy érdemi határozat meghozatalához a törvény által megkívánt adatok, iratok - ügyfél földkiadási kérelme, az ügyfelet megillető részarány tulajdont igazoló földhivatali dokumentumok, a földkiadó bizottság határozata, a földkiadó bizottság iratanyaga rendelkezésre áll.

Érintett alkotmányos jog

Az Alkotmány 2. § (1) bekezdése kimondja: A Magyar Köztársaság független demokratikus jogállam. A jogállamiság alapvető elemét jelentő jogbiztonság elvét az FM Somogy Megyei  Földművelésügyi hivatala azáltal sértette meg, hogy az Áe 37. § rendelkezéseit figyelmen kívül hagyva hozott döntést, mely jogbizonytalanságot okoz, s eljárás elhúzódását eredményezte .

Ajánlás

Az FM Somogy Megyei Hivatala az általa hozott 119/1997. . és 1997. III. 15-én kelt határozatával előidézett alkotmányos visszásság kiküszöbölhető azáltal,  ha a hivatal a panaszos ügyében az eljárást haladéktalanul lefolytatja. Ezért az 1993. évi LIX. törvény 21. § (1) bekezdése alapján panaszos ügyében érdemi határozat meghozatalát  kezdeményezem, az idézett törvény 21. § (2) , valamint (3) bekezdésére is tekintettel.

Jelentésem egy példányának megküldésével panaszost, valamint az FM Somogy Megyei földművelésügyi hivatalát is tájékoztattam.

Budapest, 1997.  október 16.

   Dr. Polt Péter